एंड्रिया को पहली मुलाकात में ऋषि से प्यार हो गया, लेकिन सच्चाई जानने के बाद उसके होश उड़ गए
एक खूबसूरत लड़की के साथ काउंटर पर वो काफी देर से बातें करने में लगा था। एंड्रिया ने ऋषि को पुकारा, पर उसने नहीं सुना। उसे लगा वह उसे इग्नोर कर रहा है।
एंड्रिया पक्की टीटोटलर थी। असम से थी तो चाय की दीवानगी उसके सिर चढ़कर बोलती। दिल्ली आने के बाद, जब देखो, जहां देखो बस ‘ठंडी चा’ (कोल्ड-टी) और ‘फ्रूट टी’ को चाय की टपरी से लेकर टी-कैफे में तलाशती रहती। पर उसे अपने घर जैसी ठंडी चा और फ्रूट टी कहीं नहीं मिली। कहते हैं कि बचपन के कुछ स्वाद जुबान ऐसे चढ़ते हैं जो कभी भुलाए नहीं भूलते। एंड्रिया के इस स्वाद का नाम था- ठंडी चाय।
ऑफिस में भी सब उसका मजाक बनाते कि तुम पहली लड़की हो जो अदरक, इलायची जैसी मसाला टी को छोड़कर ठंडी चाय को सबसे पूछती फिरती हो। लोग यहां खौलती, उबली और गर्म चाय को तरसते हैं और तुम हो कि तुम्हें चाय चाहिए या शरबत, समझ नहीं आता। इस पर सभी कलीग ठहाका लगाकर हंसते भी।
एंड्रिया को इस मजाक से गुस्सा भी बहुत आता। वो सोचती कि चिल्लाकर सभी से कहे, ‘तुम लोग नहीं समझोगे अदरक, इलायची-दूध मिली और देर तक उबली कड़क चाय के अलावा भी दुनिया में कई तरीकों से चाय पी जाती है,’ पर वो खुद को रोक लेती, क्योंकि एक तो वो नॉर्थ-ईस्ट से थी और दूसरा ‘ठंडी चा’ को लेकर पहले ही कई बार अपना मजाक बनवा चुकी थी। उसने चुप रहने में ही भलाई समझी।
ऐसा नहीं था कि वो घर से अपने पसंदीदा टी-बैग नहीं लायी थी। टी-बैग्स तो वो डिब्बा भरकर लाई थी, पर महीना भर से सिपर में भरकर ठंडी चाय पी रही एंड्रिया के टी-बैग भी खत्म हो गए थे। उसकी नई जॉइनिंग थी, तो जल्दी छुट्टी भी नहीं मिलने वाली थी। न वो घर जा पा रही थी और न ही उसके घर से चाय दिल्ली आ सकती थी।
कहते हैं लत बुरी चीज होती है, और उसकी तलब पूरी न हो तो वो सबसे मुश्किल वक्त होता है। ये तड़प एक टी लवर ही समझ सकता है, जब उसे एक-दो वक्त के लिए नहीं कई दिनों तक अपनी पसंद की चाय न मिले।
एक दिन ऑफिस में एंड्रिया को उसकी कलीग पूजा ने आदि महोत्सव के बारे में बताया, जो दिल्ली के ध्यान चंद स्टेडियम में लगा हुआ था। वहां सभी राज्यों के स्टॉल्स सजे थे। एंड्रिया की कलीग का कहना था कि वहां नॉर्थ-ईस्ट के भी स्टॉल जरूर होंगे।
“तुम वहां क्यों नहीं जाती!” पूजा ने कहा।
“मजाक तो नहीं कर रही हो, पूजा?”
“अरे! मैं तुझसे मजाक क्यों करूंगी? ऐसा करो, तुम गूगल सर्च करके देख लो। मेरी बात गलत निकली तो मैं कड़क चाय पीना छोड़ दूंगी।”
पूजा ने इतना कहकर अपने फोन में सीरी से कहा- “हे सीरी, टेल मी अबाउट ध्यान चंद
स्टेडियम इवेंट।”
बस! फिर क्या था, कई सारे लिंक के ऑप्शंस फोन पर खुल गए। वहां उसने स्टॉल के लिंक को ओपन किया तो उसे असम तो नजर नहीं आया, पर मेघालय का स्टॉल दिख गया।
एंड्रिया के लिए इतना ही काफी था। उसने आदि महोत्सव की टाइमिंग और डेट्स देखी। पर यह क्या! आज इवेंट का लास्ट डे है।
एक बार फिर एंड्रिया के चेहरे से मुस्कुराहट गायब हो गयी। पूजा ने कहा, “एंड्रिया तुम जाओ, तुम्हारा काम मैं देख लूंगी।”
एंड्रिया ने तुरंत बॉस से परमिशन ली और निकल पड़ी अपनी चाय की तलाश में।
वो स्टॉल के बंद होने से पहले पहुंच गई थी, पर अफसोस उसे उसके पसंदीदा फ्लेवर के कुछ ही टी-बैग मिले।
एंड्रिया मन में सोचने लगी कि चलो, यह स्टॉक उसका दो हफ्ते तक तो आराम से चल जाएगा। तभी स्टॉल के मालिक ने बताया कि दिल्ली में एक टी-कैफे लॉन्च होने वाला है। ठंडी चा और फ्रूट टी आपको वहां मिल जाएगी। वेंडर ने अपने पॉकेट से एक कार्ड निकालते हुए एंड्रिया की तरफ बढ़ाया। उन्होंने यह भी बताया कि यह उनके बेटे ऋषि का ही टी-कैफे होगा। हम दोनों मियां-बीवी तो मेघालय में रहेंगे, बेटा वहां की स्पेशल चाय को यहां की ऑडियंस के बीच पॉपुलर बनाएगा।
एंड्रिया ने उन्हें एक साथ शुक्रिया और बधाई दी और कार्ड बैग में रखकर अपने रूम पर आ गई।
आते ही उसने अपने लिए ठंडी चाय बनायी और उसे सुड़कते हुए अपनी फेवरेट लाइन गुनगुनाई, ‘तन्हाई बेहतर है, करामाती इश्क़ से, चाय अच्छी है तो सफर मुश्किल नहीं होगा।’ उस रात एंड्रिया को कई दिनों बाद सही से नींद आ सकी।
अगले दिन उसने पूजा को थैंक्स कहते हुए कहा, “तुम्हें अपनी कड़क चाय छोड़ने की जरूरत नहीं पड़ेगी!” और उसने पूजा को कसकर गले लगा लिया।
एंड्रिया ने उस दिन पूजा को ठंडी चाय भी पिलायी। “हे एंड्रिया, ठंडी चाय इतनी भी बुरी नहीं। इसे ट्राई किया जा सकता है।”
उस दिन पूरे ऑफिस में ठंडी चाय की महक कुछ इस तरह घुली कि उसका मजाक बनाने वाले कलीग उसकी तरफ दोस्ती का हाथ बढ़ाते नजर आए।
आज सभी एंड्रिया के साथ घुलेमिले। एंड्रिया को लगा कि जैसे एक साथ उसके कई दोस्त बन गए हैं। और शाम को ठंडी चा की पार्टी का प्रोग्राम फिक्स हो गया।
पार्टी में एंड्रिया के सारे टी बैग खत्म हो गए थे। अगले दिन उसके पास एक भी टी-बैग नहीं बचा था। तभी उसे याद आया कि अंकल के बेटे ने टी-कैफे ओपन कर लिया होगा। एंड्रिया ने अगली शाम कैब ली और उससे उतरकर, कार्ड को पढ़ते-पढ़ते टी-कैफे तक जा पहुंची।
एक अनजान आदमी से पूछा कि चाय का नया अड्डा कहां खुला है। उसने सामने कैनोट प्लेस की एक गली की तरफ इशारा किया।
एंड्रिया जैसे-जैसे आगे बढ़ी, उसकी खुशी बढ़ती जा रही थी। उसने एक बार फिर एड्रेस को गौर से देखा, सामने लिखा था- टी-टॉक्स: यहां चाय के साथ रिश्ते बनाए जाते हैं!
एंड्रिया को उस टी कैफे का नाम और उसकी टैगलाइन पसंद आयी। वहीं टी-टॉक्स का एक्सटीरियर भी काफी शानदार था। एंड्रिया अंदर बढ़ी ही थी कि टी-कैफे की मद्धम रोशनी में केवल एक ही इंसान बैठा हुआ था। कैफे का एम्बियंस भी बहुत अच्छा था। लाइट म्यूजिक बज रहा था।
एंड्रिया को याद आया कि आज तो होली का अगला दिन है। मार्केट बंद रहती है। तभी यहां से आज भीड़ नदारद थी। शायद लोग अपने घरों में ही बंद थे और हो भी क्यों ना, होली खेलने के बाद नींद का नशा तारी रहता है। एंड्रिया इस कैफे का फीडबैक लेने के लिए उसी की टेबल पर जाकर बैठ गयी, जहां वह इकलौता शख़्स बैठा था।
एंड्रिया हाथ बढ़ाते हुए बोली- “हेलो! आय एम एंड्रिया।”
“जी, मैं ऋषि!”
“ओह! तो ओनर आप ही हैं। अंकल ने बताया था आपके बारे में। आपका टी-टॉक्स कैफे सच में काफी शानदार है। क्या मुझे एक ‘ठंडी चा’ मिलेगी।”
“जी, बिलकुल! आज मैंने सबको छुट्टी दी है। मैं बस पांच मिनट में लेकर आया।”
पांच मिनट में ऋषि ठंडी चा का कप ले आया और एंड्रिया के सामने बैठ गया। एंड्रिया ने चाय का कप अपनी तरफ खींचते हुए पूछा, “तो ऋषि, कैसा चल रहा है आपका कैफे।”
“जी बस, टी-टॉक्स शुरू किए अभी एक हफ्ता ही हुआ है। रेस्पॉन्स ठीकठाक है। लोग नॉर्थ-ईस्ट के चाय के फ्लेवर के बारे में जान रहे हैं।”
“वाकई, यह अच्छी बात है। आपको कैफे के लिए ढेर सारी बधाई! मैं एक बात आपसे कहना चाहूंगी, आपकी कैफे की टैग लाइन बहुत अच्छी है- यहां चाय के साथ रिश्ते बनाए जाते हैं!”
“थैंक यू वेरी मच मिस एंड्रिया। सच में मुझे चेहरा पढ़ते हुए लोगों से बात करना पसंद है। आसपास भीड़ होते हुए भी आजकल हर इंसान अकेला ही है इसलिए यहां चाय की हर घूंट के साथ मैं उनसे बातचीत कर रिश्ते बनाना चाहता हूं, ताकि यहां आकर कुछ देर के लिए ही सही वो अपने दिल की बात कह सकें। आजकल लोगों के पास इतना समय नहीं है कि वो सामने वाले की बात इत्मीनान से सुनें। बस यही एक कोशिश है।”
“आप सचमुच न सिर्फ चाय अच्छी बनाते हैं, बल्कि बातें भी खूब बना लेते हैं।” इतना कहकर एंड्रिया रूम पर वापस लौट आयी।
लौट तो आयी थी एंड्रिया, पर उसके दिलो-दिमाग पर ऋषि की ही बातें घूम रही थी। वह रात उसने करवटों में काटी और सुबह भी उसको चैन नहीं आ रहा था। रह-रहकर बस ऋषि का दिलकश चेहरा, उसके बातें करने का अंदाज और बार-बार उसके होंठों की तरफ देखना। एंड्रिया को लगा जैसे ऋषि उसे कोई इशारा कर रहा था।
आज उसे फिर से ऑफिस के बाद टी-टॉक्स जाना था, क्योंकि वो जानबूझकर कल टी-बैग लेकर नहीं लायी थी। उसे ऋषि की बातें और उसके देखने के अंदाज ने दीवाना कर दिया था। वो आज भी ऋषि के साथ कुछ वक्त बिताना चाहती थी। बहुत कुछ कहना चाहती थी और बहुत कुछ सुनना भी चाहती थी। इसी आस को लिए वो फिर एक बार टी-टॉक्स के सामने खड़ी थी। लेकिन आज कल जैसा मामला नहीं था।
शाम के 8 बजे थे और कैफे में अच्छी-खासी भीड़ थी। ऋषि बीच-बीच में अचानक किसी भी टेबल जाकर बैठ जाता और लोगों से हंसते हुए बातचीत करने लगता।
कुछ देर इंतजार करने के बाद एंड्रिया को एक सीट मिल गयी, पर ऋषि से उसकी नजरें अभी भी नहीं टकरायी थीं। एक खूबसूरत ट्रे में आइस-टी और कुछ स्नैक्स लेकर ऋषि एंड्रिया के पास से गुजरा। उसने ऋषि को आवाज लगाई, पर उसका ध्यान न जाने कहां था।
वो एंड्रिया की आवाज को 2 बार इग्नोर कर चुका था! ऐसा क्यों कर रहा है ऋषि, यह सोचकर ही एंड्रिया को अजीब सा महसूस होने लगा। वह इसी उलझन में बैठी थी कि थोड़ी देर में ऋषि खुद ब खुद उसकी पसंदीदा टी लिए लेकर उसकी टेबल पर आकर बैठ गया।
एंड्रिया चौंक गई। ऋषि को उसकी पसंद याद थी। वो मन ही मन खुश थी कि जैसे वो ऋषि को पसंद करने लगी है, ठीक वैसे ही ऋषि भी उसे पसंद करता है। वरना बिना मांगे उसकी पसंदीदा चाय कैसे लेकर आता!
उस दिन कैफे बंद होने तक एंड्रिया, ऋषि से ही बातें करने में मशगूल थी। एंड्रिया के पास ऋषि का नंबर पहले से ही था, उसने अपना नंबर भी ऋषि के फोन में सेव कर दिया। कैफे बंद कर दोनों अपने-अपने घर की ओर चल दिए।
एंड्रिया अब एक पल के लिए भी ऋषि को अपने से दूर होता नहीं देख पा रही थी। उसने रूम पर पहुंचते ही ऋषि को फोन किया। ऋषि ने फोन नहीं उठाया। उसने बेचैनी में आकर उसे एक के बाद एक दस कॉल्स कर दिए।
एंड्रिया की बेचैनी बढ़ी और उसने ऋषि को वॉट्सएप मैसेज की लाइन लगा दी।
करीब रात के दो बजे ऋषि का मैसेज फ़्लैश हुआ।
सॉरी, एंड्रिया आपका फोन पिक नहीं कर पाया। घर आते ही सो गया था। आप बताएं, आपको आज की चाय कैसी लगी।
मुझे तो चाय और चायवाला दोनों बहुत अच्छे लगे।
अच्छा, तो यह बात है। शुक्रिया आपका कि आपको हमारी चाय और हम पसंद आए।
कुछ दिनों तक मैसेज का यह सिलसिला चलता रहा। एंड्रिया लगभग रोजाना ही टी-टॉक्स जाने लगी थी।
अक्सर एंड्रिया को ऋषि से शिकायत रहती कि वो उसका फोन क्यों नहीं रिसीव करता है। क्या वो एंड्रिया को इग्नोर करता है। अपना सवाल लिए वो फिर टी-टॉक्स में पहुंची। ऋषि हमेशा की तरह लोगों के साथ बातों में डूबा था। एक खूबसूरत लड़की के साथ काउंटर पर वो काफी देर से बातें करने में लगा था। एंड्रिया ने ऋषि को पुकारा, पर उसने नहीं सुना। उसे लगा वह उसे इग्नोर कर रहा है। एंड्रिया पैर पटकते हुए और बिना चाय पिए वहां से निकल गई।
उसी रात लगभग 12 बजे ऋषि का मैसेज आया, ‘आज तुम आयी नहीं एंड्रिया! मैं तुम्हारा इंतजार कर रहा था। आज एक फूड चैनल ने मेरा इंटरव्यू लिया है। वो कल ब्रॉडकास्ट होगा, टाइम मिले तो देखना।’
एंड्रिया अपना गुस्सा भूल चुकी थी। उसने बताया कि वो आयी थी, लेकिन ऋषि बिजी था, उसने ऋषि को कई बार आवाज भी लगायी, पर उसे लगा कि ऋषि उसे इग्नोर कर रहा है।
ऐसा नहीं हो सकता कभी, ऋषि ने पूरे हक से अपनी बात रखते हुए कहा।
दोनों मैसेज पर बात करते-करते सो गए।
आज संडे था, आज एंड्रिया का ऑफ था। ऋषि का दिन में इंटरव्यू देखने के लिए उसने जैसे ही टीवी ऑन कर फूड चैनल लगाया, उसमें ऋषि को देखकर उसके होश फाख्ता हो गए।
शो की हेडलाइन थी- ‘सुनने में दिक्कत झेलने के बावजूद ऋषि चाय पीते-पिलाते रिश्तों की खनक सुन लेते हैं।’
एंड्रिया ये बात सुनकर भौचक्की रह गई। उसे आज पता चला कि ऋषि क्यों उसकी आवाज का जवाब नहीं दे पाता था। कैफे के शोर में उसकी आवाज ऋषि तक नहीं पहुंचती होगी। एंड्रिया ने झट से मोबाइल उठाया और मैसेज टाइप करने लगी, ‘मैं कल आयी थी। मैंने शो देखा और मैं आज अभी आ रही हूं, तुम्हारे पास।’
कुछ ही देर में एंड्रिया कैफे में खड़ी थी, ऋषि के हेयारिंग एड्स उसकी मुट्ठी में थे और वो खुद ऋषि की बाहों में सिमटी थी।
- गीतांजलि 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें